ໄທຈະຍຸບສະພາ ແລະຈັດການເລືອກຕັ້ງ ກ່ອນກຳນົດ
ນາຍົກລັດຖະມົນຕີໄທ ຮ້ອງຂໍໃຫ້ ກະສັດພູມີພົນ ອອກພະລາດຊະດີກາ ຍຸບສະພາແຫ່ງຊາດ
ນາຍົກລັດຖະມົນຕີໄທ ທ່ານອະພິຊິດ ເວດຊາຊີວະກ່າວ ວ່າທ່ານຈະຮ້ອງຂໍໃຫ້ກະສັດພູມີພົນ ອະດຸນຍະເດດອອກ ພະລາດຊະດີກາຍຸບສະພາ ຊຶ່ງເປັນການເຄື່ອນໄຫວເພື່ອ ແຜ້ວທາງໄປສູ່ການເລືອກຕັ້ງກ່ອນກຳນົດ ທ່ານອະພິຊິດ ກ່າວຕໍ່ພວກນັກຂ່າວທີ່ບາງກອກ ໃນວັນ ສຸກມື້ນີ້ວ່າ ທ່ານຈະທູນຖວາຍຄຳຮ້ອງຂໍດັ່ງກ່າວຕໍ່ກະສັດ ພູມີພົນກ່ອນທ່ານອອກເດີນທາງໄປຮ່ວມກອງປະຊຸມສຸດ ຍອດຜູ້ນຳຂອງສະມາຄົມອາຊ່ຽນ ທີ່ກຸງຈາກາຕ້າປະເທດ ອິນໂດເນເຊຍໃນວັນສຸກມື້ນີ້ ນາຍົກລັດຖະມົນຕີໄທກ່າວ ວ່າ ທ່ານຈະໃຫ້ຄວາມກະຈ່າງແຈ້ງເພີ່ມຕື່ມກ່ຽວກັບເລື່ອງ ນີ້ໃນລະຫວ່າງກອງປະຊຸມຖະແຫຼງຂ່າວໃນມື້ວັນຈັນຈະມາ ການເລືອກຕັ້ງຕ້ອງມີຂຶ້ນໃນລະຫວ່າງ 45 ຫາ 60 ມື້ ຫຼັງຈາກກະສັດໄທຊົງລົງພະນາມໃນພະລາດຊະດີກາ ຍຸບສະພາ ປະເທດໄທໄດ້ປະເຊີນກັບສະພາບຄວາມບໍ່ທຸ່ນທ່ຽງທາງດ້ານການເມືອງ ນັບແຕ່ອະດີດນາ ຍົກລັດຖະມົນຕີທັກສິນ ຊິນນະວັດ ໄດ້ຖືກໂຄ່ນລົ້ມໃນການກໍ່ລັດຖະປະຫານໃນປີ 2006 ທ່ານທັກສິນຍັງສືບຕໍ່ໄດ້ຮັບຄວາມສະໜັບສະໜຸນຈາກຊາວໄທໃນເຂດຊົນນະບົດແລະພວກ ຊົນຊັ້ນກຳມະກອນທີ່ຮູ້ສຶກວ່າພັກການເມືອງຂອງທ່ານອະພິຊິດ ມີຄວາມໄກ້ຊິດເກີນໄປກັບ ພວກຊົນຊັ້ນຫົວກະທິຂອງໄທ ພວກສະໜັບສະໜຸນທ່ານທັກສິນຊຶ່ງຮູ້ກັນໃນນາມພວກເສື້ອແດງຫຼື ນປຊ ນັ້ນໄດ້ອັດບາງ ເຂດໃນໃຈກາງບາງກອກໃນເດືອນເມສາແລະພຶດສະພາປີກາຍເພື່ອທວງໃຫ້ທ່ານອະພິຊິດ ລາອອກແລະຍຸບລັດຖະບານຂອງທ່ານ ຄວາມຮຸນແຮງໄດ້ລະເບີດຂຶ້ນເວລາພວກທະຫານ ໃຊ້ກຳລັງທັບມ້າງຄ້າຍຂະໜາດໃຫຍ່ຂອງພວກປະທ້ວງ ທີ່ເຮັດໃຫ້ມີຜູ້ເສຍຊີວິດຢ່າງນ້ອຍ 90 ຄົນແລະປະມານ 2,000 ຄົນໄດ້ຮັບບາດເຈັບ